Davant la consulta feta pel Govern per a la modificació de la Llei de la Comunicació Audiovisual a Catalunya i davant l’aprovació del passat 23 de juliol de la Memòria Preliminar de l’Avantprojecte de Llei de modificació de la Llei 22/2005, de 29 de desembre, de la Comunicació Audiovisual de Catalunya,

Totes les persones que fem possible l’existència d'aquesta ràdio lliure i autogestionada de la ciutat de Barcelona, CONTRABANDA FM, EXPOSEM el següent:

-Tal com va succeir a altres indrets, com ara a Aragó, amb la Ley General de la Comunicación Audiovisual (LGCA) de 2010, el Govern català té al seu abast el reconeixement de la labor dels mitjans de comunicació comunitaris sense ànim de lucre, fent possible un procediment d'accés a llicències d'emissió i garantint un espai a l'espectre radioelèctric per aquestes iniciatives.

I per tant DEMANEM:

-La regulació del règim jurídic per a la prestació dels serveis de comunicació audiovisual sense ànim de lucre a Catalunya.

-Que la futura Llei de Comunicació Audiovisual de Catalunya reculli el model de comunicació audiovisual “sense ànim de lucre” emanat de la Llei General de la Comunicació Audiovisual.

-Que la Generalitat pressioni el govern de l’estat espanyol per fer la reserva de freqüències, a partir d'un estudi tècnic del Col·legi de telecomunicacions que en faci una planificació en funció dels espais disponibles i l'orografia.

-Que la Generalitat pugui assegurar al menys un 33% de l’espectre radiofònic per a les emissions de les ràdios lliures i autogestionades.

-Que es pugui fer ús d’espais públics, com a mínim, per a la ubicació de les antenes i transmissors.

-Que s’atorguin llicències gratuïtes habilitants com a deute històric

També EXIGIM:

-Una distinció entre els diferents actors sense ànim de lucre:

1. Les fundacions, grans ONG o entitats que accedeixin a subvencions han de complir un requisits diferents que els mitjans que renunciïn a qualsevol ingrés que no provingui de la pròpia comunitat.
2. El mateix s'hauria de fer amb la publicitat, sigui del tercer sector o no. En tot cas ha d'estar molt estipulat quin tipus de publicitat s'accepta, de quin tipus d'organitzacions, transparència econòmica, etc., doncs el problema, que ja ha succeït a molts països, és que la publicitat al final és una porta que s'obre a mitjans que no se mantenen únicament amb les aportacions de la comunitat (o no són del tot autogestionats); això crea una important escletxa pel que fa als recursos econòmics disponibles, la capacitat productiva i organitzativa, etc. D'aquí importància d’establir requisits específics per als mitjans lliures com a subsector, alguns mitjans es consideren el quart sector de la comunicació, que es podria delimitar per l'aspecte de la publicitat comercial, de les subvencions o per límits pressupostaris.
3. El debat també és obert en la qüestió dels sostres pressupostaris (50.000 anuals per ràdios i 100.000 per TVs). Alguns mitjans lliures hi estan d'acord perquè si realment són finançats pels participants, sense publicitat ni subvencions, difícilment s'arribarà a aquestes quantitats.
4. D'altra banda però, decretar per llei el límit de creixement impossibilita que els mitjans lliures i altres de tipus comunitaris puguin situar-se en una posició equitativa respecte als mass media.
5. Els criteris d'avaluació han de ser els mecanismes participatius propis del col·lectiu (no la graella), i no hi hauria un responsable editorial, sinó que cadascú es fa responsable dels seus continguts.

-Eliminació de les multes.

Més enllà d'això que es pugui fer pel reconeixement de les ràdios lliures i autogestionades, DEFENSEM que:

-Les Ràdios Lliures Catalanes, puguin continuar la seva activitat per poder reflectir l'activitat dels moviments ciutadans de Catalunya, que sempre han tingut, i tenen, un protagonisme destacat a les ràdios lliures i dels quals aquestes es mostren compromeses a ser el seu altaveu.

-Les Ràdios Lliures Catalanes puguin continuar omplint la Història amb les vivències socials i polítiques d’aquest i d’altres territoris, oferint un espai ple d'experiències, anècdotes, un lloc per l'intercanvi de formes culturals, actuant com a llavor d'idees i com a escola de treball autogestionat i horitzontal que creiem que mereix la pena reivindicar per al futur de la nostra societat.